स सेन-डिआगो स्थित कैलिफोर्निया विश्वविद्यालय के रसायन के स्नातक छात्र जेमी लिंक सिलिकॉन चिप पर कार्य कर रहे थे। एक प्रयोग के दौरान दुर्घटनावश उनकी सिलिकॉन चिप गिर कर चकनाचूर हो गई। यह प्रयोग की दृष्टि से बहुत बुरी स्थिति थी। लेकिन उन्होंने देखा कि उस चिप के यहाँ-वहाँ बिखरे अत्यंत सूक्ष्म धूल जैसे कण भी सिग्नल को संप्रेषित कर रहे हैं। उन्हें लगा जैसे ये सूक्ष्म सेंसर का कार्य कर रहे हैं। इस तरह दुर्घटना के बाद उन्हें जो अचानक अनजाने में मिला इससे उन्हें दुनिया को बदलने का रास्ता दिखाई दिया। इन धूल जैसे कणों में उन्हें अनुप्रयोगों हेतु एक जबर्दस्त क्षमता नज़र आई। इससे अत्यंत सूक्ष्म आकार के सेंसर, रोबोट तथा अन्य उपकरणों को बनाने का रास्ता खुलता नज़र आया। इस तरह से तैयार यह धूल सामान्य धूल नहीं बल्कि स्मार्ट धूल है। इसे सूक्ष्म सेंसर और रोबोट के रूप में प्राप्त किया जा सकता है। इस तरह वास्तव में यह ‘मेम’ (माइक्रो-इलेक्ट्रोमेकेनिकल सिस्टम) है जो प्रकाश, ताप, नमी, कम्पन, दाब, त्वरण, चुम्बकीय क्षेत्र, रसायन वाष्प आदि को पहचान सकता है। इस क्षमता से परिचित होने के बाद अतिशीघ्र ही इसके कई अनुप्रयोग सामने आने लगे। इसमें मेमोरी, माइक्रोप्रोसेसर, रेडियो रिसिवर व ट्रांसमीटर होते हैं। ये एक वायरलेस कम्प्यूटर नेटवर्क से जुड़े रहते हैं। एक अनुप्रयोग में यह स्मार्ट धूल ट्यूमर कोशिकाओं पर आक्रमण करने और उन्हें नष्ट करने में प्रभावी भूमिका निभाती है।